Praat die kultuur die waarheid? - www.bybelkennis.co.za
by Coen Slabber · Published 05/03/2015 · Updated 04/02/2015
Hier is vyf leuens wat ons so dikwels hoor dat ons nie eers meer besef hulle is nie waar nie. Die oomblik wanneer die leuen blootgelê word, is belangrik, want dit is die oomblik dat die waarheid die lig sien – en ons soek die waarheid.
Die probleem is dat ons moderne kultuur vir ons heelwat leuens voer. Baie van ons het hierdie leuens al aanvaar. Selfs die kerk het van hierdie leuens aanvaar. Hier is 'n paar leuens wat ons kultuur gereeld vir ons voer.
Jy kan enigeen wees wat jy wil wees
Jy kan nie enigeen wees wat jy wil wees nie. Maar hoekom glo ons dit? Omdat ons as moderne mense soveel geleenthede het wat ons voorouers nooit gehad het nie. Daarom sê ons vir mense dat as hulle harder werk en nooit tou opgooi nie, kan hulle enigeen wat hulle wil wees, wees. Hoe ouer ons word, hoe meer besef ons dat dit nie waar is nie, want elkeen van ons het 'n unieke stel talente en gawes ontvang. Daarom kan ons nie enigeen wat ons wil wees, wees nie. Dit is 'n goeie ding, want nou kan jy die man/vrou wees wat God jou geroep het om te wees.
Jou optrede raak niemand anders nie
Niemand leef op 'n eiland nie. Sonde het gevolge wat verder as die individu strek. Jou optrede raak beslis ander mense – miskien nie nou nie, maar uiteindelik sal dit gebeur.
Daar is net een pad wat jy kan volg
God het 'n plan vir jou lewe, maar die idee dat daar net een pas is, is vals. Baie glo dat God net een pad het en om die regte een te kies, hang af van jou vermoë om Hom te soek. Maar wat gebeur nou as jy nie 'n duidelike antwoord by God kry nie. Het ek dalk nie hard genoeg gebid nie? God se plan vir ons is nie altyd 'n reguit lyn nie. Daar is afdraaipaaie. Die pad na die finale bestemming kan op meer as een manier bereik word. God wil hê dat jy Hom met jou hele hart soek. As jy by 'n vurk in die pad kom, bid jy tot God om duidelikheid. As jy nie 'n duidelike antwoord kry nie, kies een. Moenie bekommerd wees of dit die regte pad is nie. As jy die Here soek, is daar geen verkeerde pad nie.
Individualisme is die regte pad om te loop
"If there is one defining quality of the West, it is individualism." (Richard Koch). Waar. Individualisme sê dat ons nie van ander afhanklik behoort te wees nie – jy moet vir jouself sorg. Ons kry dit selfs in die kerk – mense frons as jy van ander afhanklik is. God het vir jou 'n brein gegee en jy moet dit gebruik. Ongelukkig verwar ons dikwels geloof in God met geloof in onsself. Nee, ons moet tussen die twee kies, en jy kan nie beide kies nie.
As jy nie besig is nie, is jy net lui
Ons wêreld is vol uitgeputte mense. Angs en terneergedruktheid is algemeen. Deels is dit die gevolg van 'n kultuur wat vir ons sê dat as jy nie elke minuut besig is nie, is jy lui en onproduktief. Vir Jesus was die Sabbat en onttrekking integraal in sy bediening. Wat ons by Jesus leer, is dat produktiwiteit afhanklik is van 'n konstante ritme van betrokke wees en onttrek. Ons het nie besiger mense nodig nie, maar mense wat meer produktief is. Ons het meer mense wat Jesus se voorbeeld volg nodig.